गम में डूबी लड़कियों को मोटिवेट करेगा ये गाना; बिल्कुल अलग थीम पर बेस्ड है म्यूजिक
zindagi do roj ki video song, mruga umraniaराजकोट के कारोबारी घराने से ताल्लुक रखने वाली मृगा उमरानिया का नया सॉन्ग सोमवार यानी 17 अप्रैल को रिलीज
 राजकोट के कारोबारी घराने से ताल्लुक रखने वाली मृगा उमरानिया का नया सॉन्ग आज यानी 17 अप्रैल को रिलीज होगा। इसका टाइटल 'जिंदगी दो रोज की' है। इसमें ब्रेकअप की चोट खाई तीन लड़कियों की कहानी है। मृगा के मुताबिक अब वह जमाने गए, जब ब्रेकअप के चलते लड़कियां गम में डूब जाती थीं। अब वो मूव ऑन करना सीख चुकी हैं। उनके इसी स्पिरिट को हमारा गाना समर्पित है।
सेक्स इन द सिटी से इंस्पायर है ये वीडियो सॉन्ग
मृगा ने आगे कहा, 'साफ शब्दों में कहा जाए तो जिस तरह हॉलीवुड की फिल्म 'सेक्स इन द सिटी' में लड़कियां गम भुलाकर आगे बढ़ती हैं या कहा जाए तो जिंदगी ना मिलेगी दोबारा में जो बात कहने की कोशिश की गई है, कुछ वैसा ही स्पिरिट हमारे इस गाने में भी है। इसे टिप्स म्यूजिक के यूट्यूब चैनल पर सोमवार को रिलीज किया जाएगा।'
चुनौतियों में रोए नहीं, बल्कि उससे लड़े- मृगा
इस गाने को मशहूर कोरियोग्राफर फिरोज खान ने डायरेक्ट किया है। इस गाने का कॉन्सेप्ट भी उन्हीं का है। मृगा ने कहा, 'जीवन में जो भी चुनौतियां आएं उसमें बैठ कर रोना नहीं चाहिए। ऐसे में बेहतर यही है कि इंसान आगे बढ़े और हर सिचुएशन में खुश रहने की कोशिश करे। इस गाने को फिरोज खान साहब ने डायरेक्ट किया है, इन्होंने ही फेमस रैपर बादशाह के हाल में रिलीज गाने को डायरेक्ट किया है।'
'ब्रेकअप को लेकर छोटे शहरों में गलत मानसिकता'
'इस गाने की शूटिंग गोवा में समंदर किनारे भी हुई है। गाने में थोड़ा बहुत फ्लैशबैक भी हैं जहां तीनों लड़कियों के एक्स बॉयफ्रेंड दिखाए गए हैं। इस गाने में उनकी भी छोटी-छोटी कहानियां देखने को मिलेंगी।'
मृगा आगे बताती हैं, 'गाने से यह भी जाहिर होगा कि किस तरह जो छोटे शहरों में हैं ब्रेकअप को एक पैमाना मान लिया जाता है कि लड़की का कैरेक्टर सही नहीं है। जबकि ऐसा नहीं है। लिहाजा हमारा गाना उन्हें मोटिवेट करेगा कि अपने लिए पहले जीना सीखो। अपनी खुशी को अहमियत दो। मैंने इस गाने के लिए लाइफ में पहली बार बीच वियर पहना है।
करियर की शुरुआत में बुरी नियत वाले भी मिले
मृगा पिछले 9 सालों से मुंबई में हैं। राजकोट में अपने परिवार से पहली ऐसी लड़की हैं, जिन्होंने फिल्म इंडस्ट्री में अपना करियर बनाने की कोशिश की है। वह बताती हैं, 'मुंबई में अब तक का सफर खट्टा मीठा रहा है।
काम देने के नाम पर कई अच्छे लोगों से भी मुलाकाते हुई, कई बुरी नियत वाले भी लोग टकराए। हालांकि मैं हमेशा पॉजिटिव रही, चुनौतियों में भी अपनी राह कैसे बनानी है उस पर ध्यान लगाती रही। मुझे पता है कि मैं आउटसाइडर हूं तो मुझे मुंबई में वक्त लगेगा।
मंटो और लाइगर में भी दिख चुकी हैं मृगा
मृगा का कहना है कि पिछले 9 सालों में उनके 6 से 7 गाने आ चुके हैं। उन्होंने कहा,'हाल फिलहाल में मैंने एक पंजाबी मशहूर रैपर ब्राउनी के लिए सिंगल किया था। मैंने दो फिल्में भी की हैं। पहली फिल्म मंटो है, जिसमें मैंने ऋषि कपूर जी के साथ स्क्रीन शेयर किया। दूसरी फिल्म लाइगर है इसमें मेरा कैमियो है।'